Svetlana Volic

***NON FINITO***

**Pasaž 2: Gde prestaje svet**

*...*

*A mi ni jednog jedinoga dana*

*pred sobom čisti ne vidimo prostor*

*sa kojim cveće beskrajno se stapa.*

*To što vidimo, to je uvek* ***svet****,*

*a nikad* ***Nigde*** *bez poricanja:*

*nikada ono čisto, nesmotreno,*

*što udiše se i zna beskrajno,*

*i za čim se ne žudi. Kao dete*

*poneko tiho gubi se u tome*

*dok ga ne prodrmaju. Ili neko*

*umire, i tad jeste to.*

*Jer blizu smrti ne vidi se više*

*smrt, već se samo zuri izvan sebe,*

*možda s pogledom životinjskim krupnim.*

*…*

(Rajner Marija Rilke, OSMA ELEGIJA, *Posvećena Rudolfu Kesneru*)

Ambijentalna instalacija u galeriji Salona Muzeja savremene umetnosti u Beogradu **„*NON FINITO*, Pasaž 2: Gde prestaje svet“**[[1]](#footnote-1) zamišljena je kao nelinearni *prostorni narativ*, virtuelni *predeo* građen od izabranih video radova snimljenih tokom istraživačkih putovanja u proteklih nekoliko godina (2013-2016). Naizgled nepovezani prizori sa različitih mesta i iz različitih vremena komponovani su da egzistiraju kao jedinstvena *poetska celina*, čiji elementi i sadržaji nude mogućnost višeslojnog čitanja, povezivanja, percepcije i projekcije. Rad svoj konačni izraz ne zadobija montažom u studiju već postavkom i izvođenjem u konkretnom prostoru, koncipiran je za taj za specifični prostor kao privremena i u tom obliku neponovljiva kompozicija, kao određena radnja, događaj ili proces, koji posmatraču pre svega treba da pruži iskustvo.

Za svaki snimak postojalo je jedno *pravo mesto* i jedno *pravo vreme* na kojem se rad mogao desiti. To su prizori iznad Atlanskog okeana, iz Rima, Venecije, Nju Orleansa, Istanbula, Dubrovnika, Berlina, Beograda, sa Zlatibora, ostrva Krf i tako dalje. Međutim, imenovanje tih destinacija nije od suštinske važnosti za sam projekat. To nisu utisci sa putovanja, razglednice i putopisi, radovi su mogli biti snimljeni gotovo bilo gde na planeti, čak i veoma blizu, u neposrednom okruženju autora. Jer ovde nije reč o turizmu, otkrivanju kulturno istorijskih sadržaja ili egzotici specifičnog mesta, već o kretanju, slobodi[[2]](#footnote-2) i svojevrsnoj potrazi za *slikom*. To je potraga za odgovarajućim prizorom koji će rezonovati sa pokretima u unutrašnjim predelima bića, koji će taj svet predstaviti, pokrenuti, uobličiti misao i pomoći joj da postane vidljiva.[[3]](#footnote-3)

Mesto na kojem počivaju prizori ne nalazi se na globusu, u određenoj tački na mapi, niti čak u vidljivom svetu, već upravo na granici ***gde prestaje svet*** i gledanje.

...

*Zemljo, zar tо nije to što hoćeš ti: nevidljivo
da nastaneš u nama? – Nije li san tvoj da jednom
nevidljiva budeš? – Zemljo! nevidljiva!*…

(Rajner Marija Rilke, DEVETA ELEGIJA)

U osnovi radova nalazi se *pažljivo posmatranje* odabranih prizora, segmenata realnosti koji postaju svojevrsni pasaži za kontemplaciju o životu, vremenu, trajanju i smrti. Vreme uloženo u percepciju prizora je produženo, to su dugi, zapitani pogledi koji omogućavaju drugačiju spoznaju. Posvećenim i koncentrisanim pogledom kroz kameru moguće je zaći dublje ispod površine stvari, okrenuti oko ka nevidljivim prostorima našeg uma, i uzvisiti uobičajeno na više nivoe svesti. Tako video postaje način mišljenja, filozofski proces koji odražava kretanja uma i tok svesti.

Kada svakodnevica postane nepodnošljiva, ili naša egzistencija ugrožena, na bilo koji način, fizički ili duhovno, čovek počinje da sanja o odlasku na drugo mesto, realno mesto ili mesto sopstvene imaginacije. Taj *san o drugom mestu* nalazi se u osnovi svih utopija kao i u srži mog umetničkog izraza. Putovanje je za mene svojevrsna potraga za izgubljenim, nikada posedovanim, niti ožaljenimmestom, koje postoji samo u unutrašnjem pejzažu našeg duha. Unutrašnji prostori u kojimа obitavaju naše emocije, želje, strahovi, uspomene i misli, kao i prostori koje formiramo u odnosu i komunikaciji sa drugim bićima i pojavama, podjednako su prisutni, kao druga mesta naše egzistencije. Jedno putovanje, jedna misao, jedno osećanje, jedan život ili jedan san prolazni su i fluidni koliko i video projekcija u prostoru. Misao se javlja, traje i nestaje u našim unutrašnjim prostorima, baš kao što svetlost video projekcije privremeno ispunjava galerijski prostor.

…

*Jer vidiš li, gledanju ima granica,
i sve sagledaniji svet
ište da raste u ljubavi.*

*Završeno je delo očiju,
vrši sada delo srca
na slikama u sebi, zarobljenim; jer ti
si ih
savladao: ali sada ih ne znaš.
Pogledaj, unutrašnji čoveče, svoju
unutarnju devojku,
nju, izvojštenu
iz hiljada priroda, ovo
tek izvojšteno samo, a dosad
još nedovoljno stvorenje.*

(Rajner Marija Rilke, PREOKRET)

Svetlana Volic

1. Izložba je deo doktorskog umetničkog projekta *NON FINITO*/Izvođenja prostornih narativa“. [↑](#footnote-ref-1)
2. Čim sam predugo na jednom mestu ne mogu da smislim nijednu svežu sliku, nisam više slobodan.“ *(Wim Wenders)* Preuzeto iz: Wenders, Wim: *The Logic of Images – Essays and Conversations*, Faber and Faber Limited, London, 1991, 36) [↑](#footnote-ref-2)
3. „Jednostavna istina je da oko nas sada nema više mnogo slika. Kada pogledam kroz prozor ovde, sve je blokirano, slike su nemoguće. Praktično morate da počnete iskopavanje slika kao arheolog, kako bi ste pokušali da nađete nešto u ovom oštećenom pejzažu. Hitno su nam potrebne slike koje će se slagati sa stanjem naše civilizacije, i sa najdubljim prostorima naših duša.“ (*Werner Herzog)* Preuzeto iz: Wenders, Wim: *The Logic of Images – Essays and Conversations*, Faber and Faber Limited, London, 1991, 64) [↑](#footnote-ref-3)